KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2024. október 09-i alakuló ülésére)
TÁRGY: 
AZ ÖNKORMÁNYZAT SZERVEZETI ÉS MŰKÖDÉSI SZABÁLYZATÁRÓL SZÓLÓ RENDELET MÓDOSÍTÁSA

Kiskőrös Város Önkormányzata Képviselő-testületének az Önkormányzat Szervezeti és Működési Szabályzatáról szóló 24/2013. (XII.19.) önkormányzati rendeletének (a továbbiakban: SZMSZ.) jelenlegi módosítását a 2024. évi helyi önkormányzati képviselők és polgármesterek általános választásával kapcsolatosan felmerülő változások indokolják.
Magyarország helyi önkormányzatairól szóló 2011. évi CLXXXIX. tv. 74 §. (1) - (2) bekezdéseinek és 75. (1) bekezdésének értelmében:
„74. § (1) A képviselő-testület a polgármester javaslatára, titkos szavazással, minősített többséggel a polgármester helyettesítésére, munkájának segítésére egy alpolgármestert, főpolgármester-helyettest, a vármegye közgyűlése alelnököt (a továbbiakban együtt: alpolgármester) választ, több alpolgármestert választhat. A képviselő-testület legalább egy alpolgármestert saját tagjai közül választ meg. Az alpolgármester jogai és kötelezettségei a megválasztásával keletkeznek, a megbízatás megszűnésével szűnnek meg.  

(2) Az alpolgármester a polgármester irányításával látja el feladatait. Több alpolgármester esetén a polgármester bízza meg általános helyettesét.”
„75. § (1) Az alpolgármesteri tisztség főállásban is ellátható. A főállású alpolgármester foglalkoztatási jogviszonya a helyi önkormányzat képviselő-testületének a tisztség főállásban történő betöltéséről szóló döntését követően, az alpolgármester megválasztásával jön létre.”

A rendelet-tervezet értelmében az alpolgármester- a korábbi társadalmi megbízatású alpolgármester helyett – főállású alpolgármesterként kerül megválasztásra. A fentiekre vonatkozó rendelkezéseket szükséges átvezetni az SZMSZ rendelkezésein, valamint az önkormányzati képviselők és bizottsági tagok tiszteletdíja kerül módosításra.
A fentiek alapján javasolom, hogy a Képviselő-testület a Szervezeti és Működési Szabályzatot a rendelet-tervezetben foglaltaknak megfelelően módosítsa.

Kiskőrös, 2024. október 01.









Domonyi László sk.

az Önkormányzat Szervezeti és Működési Szabályzatáról szóló 24/2013. (XII. 19.) önk. rendelet módosításáról

Kiskőrös Város Önkormányzatának Képviselő-testülete az Alaptörvény 32 cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában, a Magyarország helyi önkormányzatairól szóló 2011. évi CLXXXIX. törvény 143. § (1) bekezdés (f) pontjában meghatározott feladatkörében eljárva a következőket rendeli el:

1. §

Az önkormányzat szervezeti és működési szabályzatáról szóló 24/2013. (XII.19.) önkormányzati rendelet (továbbiakban: Szmsz.) 7. § i) pontja helyébe a következő rendelkezés lép:

(Az alakuló ülés napirendje:)

„i)
előterjesztés az alpolgármester illetményének megállapítására”

2. §

Az Szmsz.46. § (7) bekezdése helyébe a következő rendelkezés lép:

„(7) A polgármester dönt a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Kormányrendelet 66. § (7) bekezdésében meghatározott vélemények elfogadásáról és a 48. § -ban meghatározott hatósági bizonyítvány kiállításáról.”

3. §

Az Szmsz 47. §-a helyébe a következő rendelkezés lép:

„47. §

A Képviselő-testület a polgármester helyettesítésére, munkájának segítésére, a saját tagjai közül, a polgármester javaslatára, - titkos szavazással, minősített többséggel - egy főállású alpolgármestert választ.”

4. §

(1) Az Szmsz. 54. § (2)–(4) bekezdése helyébe a következő rendelkezések lépnek:

„(2) A Képviselő-testület a főállású alpolgármester illetményét a megválasztásával egyidejűleg – jogszabály keretei között – összegszerűen állapítja meg.

(3) Az önkormányzati képviselőt megválasztásának időpontjától, megbízatásának megszűnéséig tiszteletdíj illeti meg, amelynek havi mértéke 120.000 Ft (alapdíj).

(4) Az állandó bizottság elnökét az alapdíj 180 %-ának megfelelő összegű havi tiszteletdíj illeti meg.”

(2) Az Szmsz. 54. § (6) bekezdése helyébe a következő rendelkezés lép:

„(6) Az állandó bizottság azon tagját, aki nem helyi képviselő, az alapdíj 80 %-ának megfelelő összegű havi tiszteletdíj illeti meg.”

5. §

Hatályát veszti az Szmsz. 7. § d) pontja.

6. §

Ez a rendelet 2024. október 9-én 15 órakor lép hatályba.

